Pakse

An Pakse, or Pakxe (French: Paksé; Lao: ປາກເຊ  "ganghaan han salog"; ), amo an pamunuan ngan gidamoi hin molupyo han salata nga Lao nga lalawigan han Champasak, ngan amo iní an ikaduhá nga gidamoi hin molupyo ha Laos. Nahamutang iní ha pag-ultan han mga salog han Se Don ngan Mekong, mayda iní kamolupyohan hin mga 88,000. Amo gihapon iní an pamunuan han Ginhadi-an han Champasak kutob han mahiusa iní han iba nga dapit han Laos han 1946.

Kaagi
Gintukod an syudad han mga Franses nga usá nga outpost hin pagdumara han 1905, ngan amo iní anay an pamunuan han Lao nga Ginhadi-an han Champasak kutob 1946 han kahimo han Ginhadi-an han Laos. Dida han Franco-Thai nga gera ginhatag han Franses an Preah Vihear nga Lalawigan tikang han Cambodia ngan an cis-Mekong nga bahin han lalawigan han Champasak tabok han Pakse tikang han Laos ngadto ha Thailand.

An syudad amo an una nga lingkoran ngan urukyan ni Prinsipe Boun Oum Na Champasak, usá nga importante nga tawo ha Lao nga Gera Sibil. Ginpahimo niya an Palasyo han Champasak, pero kinmalagiw hiyá han 1974 ugsa ini matapos. Han Mayo 1975, nakuha ini han Pathet Lao nga mga puwersa. Tikang han 1975, an Pakse nagin usá nga kusog hin ekonomiya ngan importante ha rehiyon. An pagtukod hin tulay nga natabok han Mekong, nga ginhimo pinaagi hin Hapones nga pagbulig, nagtugot hin traffic ngadto ha Ubon Ratchathani ha Thailand, ngan nag-integrar han syudad upod ha mga hagrani nga mga kanasoran.

Demograpiko
It Pakse amo an balayan hin damo nga mga ethniko nga Tsino. Han 1943, 62 % han kamolupyohan han Pakse mga Vietnames.

Relihiyon
An kamolupyohan mayoriya nga Buddhista ngan damo an mga templo dida hit syudad. Upod hiní nga mga templo an: Wat Luang, nga gintukod han 1935 ngan nagpapabilin nga amo an gidako-i nga templo ha Pakse ngan an Tsino nga templo nga Wat Sopsé. An Pakse amo gihapon an lingkoran han Katoliko Romano nga Vikaryato Apostoliko han Paksé nga pinamunuan ni Kardinal Louis-Marie Ling Mangkhanekhoun.

Mga pinambasaran

Laos